Анэдэлъхубзэм и IэфIыр зыхащIэ
Налшык къалэ дэт сабий гъэсапIэ №63-м иджыблагъэ зэIущIэ дахэ щекIуэкIащ. Абы кърагъэблэгъат республикэм фIыуэ къыщацIыху журналист, усакIуэ, уэрэдус Вындыжь Марие.
Мы сабий гъэсапIэм щIэх-щIэхыурэ зэхыхьэ гъэщIэгъуэнхэр щрагъэкIуэкIри, Вындыжь Марие и усэхэмрэ абы и псалъэхэр зыщIэлъ уэрэдхэмрэ сыт щыгъуи къагъэсэбэп. Зи цIэр ящIэ, зи тхыгъэхэмкIэ яцIыху Марие IущIэныр ныбжьыщIэхэм я дежкIэ гуапэ дыдэ хъуащ.
«Сабий гъуэгу» тхылъым ихуахэм, Марие и адрей усэхэм ящыщхэр цIыкIухэм гукIэ зрагъэщIат, абы и псалъэхэр зыщIэлъ уэрэдхэми екIуу къыдэфащ.
ЗэIущIэм кърагъэблэгъат сабий гъэсапIэр нэхъ ипэкIи къэзыуха Щэрмэт Астемыр, Къущхьэ Лалинэ, Шэрхъ Мухьэмэд, Къатинэ Арианэ сымэ. Ахэр гъэхуауэ усэ къызэреджэм, я къэфэкIэмрэ уэрэд жыIэкIэмрэ уеплъыныр гухэхъуэт. Сабий садымрэ абы къекIуалIэу щыта ныбжьыщIэхэмрэ зэрыщIэныр мыбыхэм хабзэ яхуэхъуащи, ари щапхъэщ. Пэжыр жыпIэмэ, цIыкIухэми хъыбар къызэрырагъащIэу, яфIэфI дыдэу къокIуэ.
Вындыжь Марие псалъэ гуапэкIэ зыхуагъэзащ сабийхэми абыхэм я гъэсакIуэхэми.
Анэдэлъхубзэм и IэфIыр сабийхэм зыщыхрагъащIэ мыпхуэдэ зэIущIэхэр илъэс 35-рэ хъуауэ Бэлэтокъуэ Ритэ егугъуу къызэрегъэпэщ, гу къабзэрэ псэ хьэлэлкIэ и лэжьыгъэм бгъэдэтщи, къэкIуэнум фIыкIэ ущегъэгугъ. Шэч хэмылъу, мы сабий гъэсапIэм къыщIэкIынущ Хэкур зыгъэбжьыфIэн щIэблэ дахэ.
КЪАНЩАУЭ Мэлычыпхъу.
